Stríð í beinni útsendingu (JGH)

Á Íslandi er að vaxa úr grasi kynslóð sem hefur gaman af stríði og blóðsúthellingum. Hún situr fyrir framan tölvuskjái á kvöldin og spilar stríðsleiki eins og Counter Strike þar sem allt gengur út á að murka lífið úr andstæðingunum. Við hin erum kannski engu betri, innrásin í Írak verður sjónvarpsstríð og í beinni útsendingu þar sem allir munu fylgjast með tölvustýrðum flugskeytum hitta beint í mark. Enda eru eigendur sjónvarpsstöðva um allan heim farnir að auglýsa stöðvarnar upp og að þær verði á staðnum. Ertu búinn að panta þér áskrift?

Ég sá í gærmorgun að Illugi Jökulsson eyddi talsverðu púðri í velta því fyrir sér hvort nefna ætti stríðið, sem er að skella á, „Innrásina í Írak" eða „Stríðið í Írak". Á þessu er sjálfsagt mikill munur. Illugi vill halda sig við „Innrásina í Írak" og ekki ætla ég að fara að fjargviðrast við hann yfir því hvað átökin eigi að heita, heyja stríð við hann um þetta aukaatriði. Þetta verður innrás inn í Írak og það er ágætt að nefna það því nafni.

Skjálfti í íþróttahúsinu við Digranesháls

Stóra málið er hins vegar að Bush Bandaríkjaforseti er kominn í tölvuleik eins og sú unga kynslóð sem núna er að vaxa úr grasi hér á landi. Fyrir Bush er þetta eins og að spila Counter Strike sem mér er sagt að sé stríðsleikur í hæsta gæðaflokki þar sem blóðsúthellingar fái notið sín á skjánum. Þannig munu yfir 500 manns hafa mætt um síðustu helgi í íþróttahúsið við Digranesháls í Kópavogi til að keppa í stríði undir heitinu Skjálfti. Það komast víst færri að en vilja í það stríð og líklegast þurfa aðstandendur þessa móts að verða sér úti um stærra húsnæði og stærri vígvöll í framtíðinni.

Vinsælt sjónvarpsefni

Auðvitað er það kaldhæðið að stríð nú á tímum séu í beinni útsendingu helstu sjónvarpsstöðva um allan heim og séu vinsælt sjónvarpsefni. Þannig er það nú samt. Enda eru eigendur helstu sjónvarpsstöða í heimi farnir að auglýsa að stöðvar þeirra verði á staðnum og séu löngu búnar að koma sér fyrir til að ná góðum skotum. Margir eru þegar farnir að verða sér úti um gervihnattadiska og áskrift að Fjölvarpinu meðan á þessum ósóma stendur. Ekki ætla ég að þykjast eitthvað heilagri en aðrir í þessum efnum, ég verð mættur fyrir framan kassann stundvíslega til að fylgjast með innrásinni og þó fyrst og fremst tölvustýrðu flugskeytunum sem hitta víst alltaf í mark - eða svo er manni sagt og sýnt. Kannski maður íhugi áskrift að Fjölvarpinu og fylgist með þessu á Sky og CNN. Var annars ekki sagt að bandarískar sjónvarpsstöðvar hefðu verið notaðar í síðasta Flóabardaga til að sýna svona flugskeyti rata beint í mark og splundrast. Síðan kom á daginn að þetta var partur af prógramminu og löngu búið að vinna efnið, eins og aðra tölvuleiki.

Bál tendrað í stórri púðurtunnu

Ég hef verið eindreginn stuðningsmaður Bush til þessa en í þessu máli get ég engan veginn stutt hann. Það liggur við að maður fari út í bílskúr og byrji að mála á spjöldin og mæti í næstu göngu. Engum dylst að Saddam Hussein er slíkur níðingur að hann á löngu skilið að fá fyrir ferðina. Ég hef hins vegar enga trú á að gegndarlausar loftárásir á Írak næstu daga svæli hann frá völdum. Þær munu bitna á saklausum íbúum Íraks. Það versta við þessa innrás er sú hætta að verið sé að kveikja í púðurtunnu sem er langtum stærri en Írak, að innrásin geti magnað upp styrjaldir og hryðjuverk hér og þar í heiminum. Þegar er þetta mál búið að splundra sameiningu vesturvelda til hernaðarbandalaga sem lengi vel gengu út á að viðhalda svonefndu ógnarjafnvægi og stóðu vel fyrir sínu í kalda stríðinu.

Ekki ætla ég að kafa of djúpt í tilefni þessarar innrásar, það virðist nóg af hernaðarsérfræðingum komnir fram á sjónarsviðið. Eflaust spilar olían stórt hlutverk. Eflaust vill Bush klára dæmið sem karl faðir hans kláraði ekki á sínum tíma. Eflaust er Bush rekinn áfram af herskáum harðjöxlum frá Texas og eflaust stafar alþjóðleg ógn af Saddam Hussein, hans gjöreyðingarvopnum og hans bælum fyrir alþjóðlega hryðjuverkamenn, sem þarf að kveða niður í eitt skipti fyrir öll. En innrásin er bara vont mál, það dugir mér í augnablikinu.

„Vona að Bush verði rassskelltur"

Undanfarna daga hef ég heyrt nokkra harða andstæðinga innrásarinnar hafa á orði að vonandi fái Bush og Bandaríkjamenn fyrir ferðina í Írak, að þeir verði rassskelltir og teknir í karphúsið. Þeir eigi það skilið eftir allt bröltið að undanförnu. Þetta er sérkennilegur málflutningur og dapurlegur. Það er sjálfsagt lítil hætta á að lélegur her Íraka (Eða eins og einhver sagði: Getur stafað hætta af lélegum her?) standi uppi í hárinu á Bandaríkjamönnum. Hitt er þó furðulegra að menn vilji sjá þetta stríð dragast á langinn. Það skyldi þá aldrei vera að það leyndist lítill hermaður í mörgum manninum og Counter Strike leikurinn sé farinn að marka margan tölvusjúklinginn.

Lokaorðin er einföld í þetta skiptið: Betri er friður en bardagi!

Jón G. Hauksson